登山西望有懷季長
作者：陸游
朝代：宋

paragraphs: 行年垂九十，舉世少輩行。
敢言貧非病，要是老益壯。
平時懶書疏，有答未始倡。
張卿獨所敬，夙昔推直諒。
迹雖隔吳蜀，相憶每慘愴。
使者交道中，萬里問亡恙。
忽焉奉赴告，斯文豈將喪。
腰絰不撫棺，執紼不會葬。
送子岷山下，想見車百兩。
我徒哭寢門，泪盡氣塞吭。
年雖不耄期，仕誰不將相。
神明司禍福，于職豈亦曠。
霜風九月初，憑高極西望。
江原在何許，安得鏟疊嶂。